Diari Oficial de la Generalitat Valenciana


Sumari del DOGV 5804, del 11-07-2008 (2008/8543)

ORDE de 4 de juliol 2008, de la Conselleria de Benestar Social, per la qual es regulen i convoquen ajudes dirigides al sosteniment en l'exercici 2008 dels centres i/o programes d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5804

Data del DOGV
:   11-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8543


Data del document
:   04-07-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * administració local
    * ajuda pública
    * suport econòmic
    * ajuda a la construcció
    * ajuda social
    * educació preescolar
    * equipament col·lectiu
    * implantació d'activitat

ORDE de 4 de juliol 2008, de la Conselleria de Benestar Social, per la qual es regulen i convoquen ajudes dirigides al sosteniment en l'exercici 2008 dels centres i/o programes d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral. [2008/8543]
La Llei 39/1999, de 5 de novembre, per a Promoure la Conciliació de la Vida Familiar i Laboral de les Persones Treballadores, desenvolupa diversos preceptes constitucionals, entre els quals hi ha l'article 9.2 de la Constitució Espanyola que atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social i laboral.
El Decret 116/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre altres funcions, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
Així mateix, les polítiques d'igualtat del Consell arrepleguen entre els seus objectius proporcionar servicis d'assistència i atenció a la primera infància, garantint l'atenció, benestar i educació dels xiquets i de les xiquetes menors de 3 anys, que contribuïsquen a compatibilitzar l'activitat laboral o professional amb les responsabilitats familiars.
La present convocatòria d'ajudes es desenvolupa en el marc de col·laboració entre les administracions públiques, en els nivells estatal, autonòmic i local, facilitant la prestació d'un servici de qualitat i l'impuls del programa de conciliació de la vida familiar i laboral. Les ajudes es dirigixen a les entitats locals titulars dels centres i/o programes d'atenció a la primera infància dins de l'àmbit de la Comunitat Valenciana, que hagen començat el procés d'adaptació als requisits normatius en matèria educativa, per a obtindre l'autorització de la Conselleria d'Educació com a centre de primer cicle d'Educació Infantil, o bé hagen sigut autoritzats com a tals.
En virtut d'això, en compliment del que estipula l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, i fent ús de les facultats que em conferix l'article 28.e de la Llei 5/1983, de 30 de desembre, del Consell, i el Decret 116/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Benestar Social.
ORDENE
Article 1
A fi d'afavorir la conciliació entre la vida familiar i laboral, és objecte d'esta ordre regular i convocar ajudes a entitats locals dirigides als centres i/o programes d'atenció a la primera infància (0-3 anys) de titularitat de les esmentades entitats, finançant les despeses corrents derivades del seu funcionament en l'exercici 2008.
Article 2
Aprovar les bases per les quals es regix esta convocatòria, incloses com a annex I d'esta ordre.
Article 3
El finançament de les ajudes convocades en esta ordre tindrà caràcter finalista i es durà a terme per mitjà d'aportacions econòmiques de les administracions públiques de la Generalitat i del Ministeri d'Educació, Política Social i Esport.
La dotació econòmica de les ajudes convocades se sufragarà a càrrec del capítol IV del pressupost de despeses de la Generalitat per a l'exercici 2008, programa 323.10 Promoció de la Dona, línia de subvenció T2196 a la Primera Infància (0-3 anys), per un import global màxim de dos milions huit-cents dos mil sis-cents dèsset euros amb huitanta-sis cèntims (2.802.617, 86 €).
Les ajudes concedides per mitjà d'esta ordre no necessiten de la seua notificació a la Comissió Europea, per no reunir tots els requisits de l'apartat 1 de l'article 87 del Tractat CE, atés que el destinatari directe de la subvenció és una entitat local, que exercix poders públics i té caràcter d'administració pública.
DISPOSICIONS FINALS
Primera
S'autoritza la persona titular de la Sotssecretaria de la Conselleria de Benestar Social i a la persona titular de la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que posa fi a la via administrativa, podrà ser recorreguda per les entitats locals per mitjà de la interposició de recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46.6 de la llei 29/1998, de 13 de juliol, reguladora de la Jurisdicció Contenciósa Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44.1 de la mencionada llei, i en este cas l'esmentat termini comptarà des de l'endemà del dia en què es reba la comunicació de l'acord exprés o s'entenga presumptament rebutjat.
Sense perjudici que qualsevol altra persona interessada puga interposar contra l'ordre recurs potestatiu de reposició en el termini d'un mes davant el conseller de Benestar Social, d'acord amb el que disposen els articles 116 i 117 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, o bé directament recurs contenciós administratiu en el termini de dos mesos a partir de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la llei 29/1998, de 13 de juliol, reguladora de la Jurisdicció Contenciosa Administrativa.
València, 4 de juliol de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases
Primera. Objecte i àmbit
A fi d'afavorir la conciliació entre la vida familiar i laboral, és objecte d'esta ordre regular i convocar ajudes a entitats locals dirigides als centres i/o programes d'atenció a la primera infància (0-3 anys) de titularitat de les esmentades entitats, finançant les despeses corrents derivades del seu funcionament, corresponents a l'exercici 2008.
Les ajudes previstes en esta ordre tindran naturalesa jurídica de subvenció pública a càrrec de fons finalistes i aniran destinades al finançament parcial de les despeses corrents de funcionament dels centres i/o programes subvencionats.
L'import de l'ajuda que s'ha de concedir a cada entitat local no podrà excedir en cada cas del resultat d'aplicar un percentatge del 75% als crèdits consignats en el seu pressupost per a finançar, fins al 10 de desembre de 2008, les despeses corrents derivades del funcionament del corresponent centre d'atenció a la primera infància. En tot cas, l'import màxim per a l'ajuda assenyalat anteriorment, podrà minorar-se si es donen les circumstàncies establides a este efecte en la base sisena d'esta ordre.
Les entitats locals, en tot cas, hauran d'assumir el cost corresponent al 25% de la despesa corrent derivada del funcionament del centre infantil de titularitat municipal.
L'import de l'ajuda concedida en cap cas podrà ser de tal quantia que, aïlladament o en concurrència amb altres subvencions o ajudes d'altres administracions o d'altres ens públics o privats, tant nacionals com internacionals, supere el cost de l'activitat que exercisca l'entitat beneficiària de la subvenció.
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, i també la derivada de qualsevol relació amb tercers, i serà els titulars d'estos els que respondran amb caràcter exclusiu.
La concessió d'una subvenció a l'empara d'esta ordre, no comportarà cap obligació per part de la Conselleria de Benestar Social respecte de les subvencions d'exercicis posteriors.
Segona. Entitats beneficiàries
Seran beneficiàries de les ajudes, les entitats locals titulars dels centres i/o programes d'atenció a la primera infància (0-3 anys) dins de l'àmbit de la Comunitat Valenciana, l'activitat de la qual s'emmarque dins alguna de les modalitats que s'especifiquen a continuació.
1. Centres d'atenció a la primera infància finançats amb les ajudes objecte d'esta ordre en exercicis anteriors i que sol·liciten ajuda en l'exercici 2008 per a la seua continuïtat.
Es tracta de centres l'activitat dels quals ha d'haver-se iniciat amb anterioritat a l'1 de gener de 2008. Atés que s'exigix que siguen centres que hagen obtingut les ajudes objecte d'esta ordre en exercicis anteriors, les entitats locals titulars necessàriament hauran d'haver justificat adequadament les ajudes obtingudes en exercicis anteriors, com a condició necessària per a obtindre ajudes de l'exercici 2008.
2. Centres d'atenció a la primera infància de nova creació. En este concepte s'engloben tant aquells que han iniciat la seua activitat després de l'1 de gener de 2008, com aquells que havent iniciat la seua activitat amb anterioritat a l'esmentada data, complisquen algun dels requisits següents:
a) Realitzar una ampliació d'horari.
b) Realitzar una ampliació del nombre de places.
c) Realitzar una ampliació del grup d'edat fins a cobrir de 0-3 anys.
d) Realitzar una transformació de servicis temporals en permanents.
e) Realitzar canvis per a adequar-se als requisits exigits per la normativa vigent, sempre que es milloren les condicions de l'atenció per a xiquets o xiquetes menors de tres anys.
3. Els centres corresponents a les predites modalitats hauran d'estar ubicats en alguna de les zones següents:
- Barris suburbials desfavorits socialment.
- Zones de nova creació.
- Zones rurals.
- Zones de fort creixement demogràfic.
En tots els casos és una condició imprescindible, perquè les entitats locals titulars dels centres tinguen dret a obtindre les ajudes, que es complisquen una sèrie de condicions, per una banda respecte del personal que atén els centres i per una altra banda respecte de les instal·lacions. Les esmentades condicions es detallen a continuació:
- Personal que atén els centres
a) Haurà de tindre la preparació professional adequada (almenys una persona titulada en magisteri per cada sis unitats o fracció, i tècnics o tècniques especialistes en educació infantil o equivalent).
b) Per als menors o les menors d'un any es formaran grups d'un màxim de 8 bebés atesos per una persona professional titulada en educació infantil que comptarà amb una altra de suport. Cada grup de 13 menors d'un any complit haurà de comptar amb un persona professional especialista en educació infantil, i també cada grup de 20 menors de 2 anys complits. En cada centre haurà d'haver-hi tants persones professionals com grups, més una.
c) La totalitat del personal docent i no docent de la institució dedicada a l'atenció dels o de les menors escolars haurà de trobar-se d'alta en el règim de seguretat social que els corresponga, d'acord amb la normativa aplicable. Este extrem haurà d'acreditar-se segons el que disposa l'apartat número 8 de la base cinquena d'esta ordre.
- Instal·lacions
Les sales on s'atenguen els menors hauran de ser lluminoses, abrigades i segures, de sòls i parets llavables que asseguren l'adequada higiene, i també comptar amb espais per a la preparació d'aliments, el son dels xicotets i la seua higiene. Cada menor haurà de comptar, com a mínim, amb dos metres quadrats en cada sala, i estes no hauran de ser menors de trenta metres quadrats.
Tercera. Publicitat i difusió
Serà obligació de les entitats beneficiàries de les ajudes regulades en esta ordre, donar a conéixer de manera inequívoca que es tracta d'una acció subvencionada per la Generalitat en col·laboració amb el Ministeri d'Educació, Política Social i Esport.
En la publicitat que es realitze en qualsevol mitjà de comunicació social sobre les actuacions derivades d'estos programes, es farà constar expressament que estos es duen a terme en virtut del cofinançament establit entre la Generalitat i el Ministeri d'Educació, Política Social i Esport.
Quarta. Termini i presentació de sol·licituds
El termini de presentació de sol·licituds serà d'un mes comptat des de l'endemà de la publicació de l'ordre en el Diari Oficial de la Comunitat Valenciana.
Les sol·licituds es presentaran en dos exemplars en qualsevol dels registres de les direccions territorials de la Conselleria de Benestar Social o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per a la qual cosa s'utilitzaran els models normalitzats establits a este efecte i que figuren en els annexos d'esta ordre.
Cinquena. Documentació que han d'aportar les entitats sol·licitants
Les entitats locals hauran de presentar una sol·licitud diferent per a cada un dels centres d'atenció a la primera infància, firmada per qui tinga la presidència de l'entitat local corresponent i acompanyada de la documentació següent:
1. Autorització de la Conselleria d'Educació d'obertura i funcionament com a centre de primer cicle d'Educació Infantil, o bé disposar de la resolució d'aprovació d'espais per part de la mencionada Conselleria.
2. Certificat de l'acord del ple de l'entitat local o de la junta de govern en què conste la sol·licitud d'ajuda que es pretén obtindre, i també el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i per la Igualtat i a les de control financer que corresponen a la Intervenció General en relació amb l'ajuda concedida.
3. Certificats de la intervenció municipal dels crèdits consignats en el pressupost municipal de despeses i ingressos, per a atendre, fins al 10 de desembre de 2008, les despeses de funcionament del centre per al qual se sol·licita la subvenció:
a) Pressupost de despeses en què conste el crèdit pressupostari i l'import consignat, amb indicació expressa que les dades reflectides corresponen a la despesa derivada del funcionament del centre per al qual se sol·licita la subvenció.
b) Pressupost d'ingressos amb indicació expressa i diferenciada de l'aportació dels pares i mares, de la possible subvenció que per escolarització o altres conceptes poguera percebre l'entitat local per al centre per al qual se sol·licita les ajudes.
Estos pressupostos hauran de coincidir amb els establits en la lletra E de l'annex II, i també el pressupost corresponent, segons el cas, de l'imprés 4 «Memòria tècnica dels projectes realitzats a càrrec del programa per al desenvolupament de servicis d'atenció a la primera infància» o de l'imprés 7 «Projectes nous», del Ministeri d'Educació, Política Social i Esport.
4. Certificat de la secretaria de l'entitat local en què s'especifique el calendari d'obertura escolar en l'any 2008 i l'horari del centre per al qual se sol·licita l'ajuda.
5. Certificat de la intervenció municipal en què consten les obligacions reconegudes per capítol de despesa i el finançament finalista per capítol d'ingrés, a data 31 de desembre de 2007, del pressupost municipal corresponent al centre per al qual se sol·licita l'ajuda.
6. Declaració responsable subscrita pel representant legal que l'entitat local no està sotmesa en cap de les prohibicions per a obtindre la condició de beneficiària de subvencions públiques, de conformitat amb l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003), i del compliment d'obligacions de reintegrament de subvencions que, si és el cas, se li hagueren exigit, establit a este efecte en l'apartat I de l'annex II de la sol·licitud.
7. Relació nominal de la totalitat de la plantilla del personal docent i no docent del centre per a l'exercici 2008 assignat a l'activitat per a la qual se sol·licita la subvenció, segons el model de l'apartat F de l'annex II de la sol·licitud.
8. Certificat de la secretaria de l'entitat local en què conste que la totalitat del personal inclòs en l'esmentada relació nominal es troba d'alta en el règim de la Seguretat Social que li correspon.
9. Projecte dels servicis i/o programes previstos per a l'exercici 2008, en què haurà de detallar-se el temps i l'espai dedicat a la participació de pares i mares, per a assegurar una continuïtat en l'atenció que el xiqueto la xiqueta rep en el seu entorn familiar i en el centre.
10. Relació de l'alumnat atés de 0-3 anys de l'exercici 2008, en el centre i/o programa per al qual se sol·licita la subvenció, segons el model de l'apartat G que s'adjunta en l'annex II de la sol·licitud.
11. Certificat de la secretaria de l'entitat local de totes les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol·licita la subvenció.
12. Dades de domiciliació bancària, segons el model que s'inclou en esta ordre.
13. Les entitats locals titulars dels centres i/o programes ja finançats a càrrec d'este programa d'ajudes en exercicis anteriors i per als quals se sol·licita continuïtat especificats en la base segona, apartat 1, emplenaran l'imprés 4 «Memòria tècnica dels projectes realitzats a càrrec del programa per al desenvolupament de servicis d'atenció a la primera infància» del Ministeri d'Educació, Política Social i Esport.
14. Les entitats locals titulars dels centres i/o programes d'atenció a la primera infància que no hagen sigut subvencionats en anys anteriors i desenvolupen els servicis especificats en la base segona, apartat 2, emplenaran l'imprés núm. 7 «Projectes nous», del Ministeri d'Educació, Política Social i Esport.
Tots els documents que s'aporten hauran de ser originals o fotocòpies compulsades.
Quan la sol·licitud no reunisca els requisits establits en esta ordre o no s'acompanye la documentació que, d'acord amb esta, resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà a les persones interessades perquè, en un termini de 10 dies, esmenen la falta o acompanyen els documents preceptius, amb indicació que, si així no ho fan, se'ls tindrà per desistides de la seua petició, prèvia resolució, que haurà de ser dictada en els termes que preveu l'article 42 de l'esmentada llei.
Sisena. Import màxim de les ajudes
1. L'import de l'ajuda concedida a cada entitat local no podrà excedir en cada cas del resultat d'aplicar el percentatge del 75% als crèdits consignats en el seu pressupost per a finançar, fins al 10 de desembre de 2008, les despeses corrents derivades del funcionament del corresponent centre d'atenció a la primera infància a l'efecte de determinar l'assenyalat import màxim de l'ajuda, a la quantitat resultant, se li minoraran les aportacions que per al seu finançament realitzen a l'entitat local altres entitats públiques o privades, o bé els pares o les mares dels alumnes.
2. L'import de les ajudes es calcularà aplicant el següent mòdul, 14 euros per a cada lloc escolar i per dia d'activitat del centre (14 euros x nombre places escolars x nombre dies funcionament de 2008).
Si la quantitat obtinguda per mitjà d'esta fórmula és inferior a la quantitat obtinguda d'acord amb el que establix l'apartat 1 de la present base, s'aplicarà l'import màxim de l'ajuda determinat d'acord amb l'esmentada fórmula.
Queden expressament exclosos de les ajudes previstes en esta ordre els conceptes següents:
a) Les despeses la competència de les quals siga pròpia d'altres organismes públics.
b) Els centres i/o actuacions que s'ajusten a programes propis d'altres organismes, sense perjudici de la necessària col·laboració per al cas de matèries concurrents. Específicament queden exclosos de les ajudes objecte d'esta ordre, els centres i/o programes corresponents a entitats locals que resulten beneficiàries en l'exercici 2008 de les ajudes que per al sosteniment de guarderies infantils laborals concedix la Conselleria d'Economia, Hisenda i Ocupació.
Setena. Valoració de les sol·licituds
La concessió de les ajudes es realitzarà per mitjà de la concurrència competitiva, entenent per tal aquella que, imputada a un mateix crèdit pressupostari preveu una eventual pluralitat de sol·licituds i la comparació en un únic procediment de les esmentades sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració fins que s'extingisca el crèdit pressupostari.
Si les ajudes corresponents a la totalitat de sol·licituds estimades ascendixen a un import superior al crèdit assignat, es procedirà al corresponent prorrateig entre les distintes entitats locals beneficiàries.
La valoració de les sol·licituds es realitzarà per una comissió constituïda a este efecte, i que avaluarà per mitjà de l'aplicació dels criteris de valoració següents:
1. Tindran caràcter preferent els centres d'atenció a la primera infància subvencionats amb les ajudes objecte d'esta ordre en exercicis anteriors i que sol·liciten ajuda en l'exercici 2008 per a la seua continuïtat, sempre que complisquen els requisits establits en la base segona d'esta ordre.
2. Dins d'este grup de centres d'atenció a la primera infància s'establirà al seu torn un major nivell de preferència per a aquells centres en què l'entitat local realitze una major aportació econòmica per al finançament d'estos; i també els centres que presten el servici un nombre més gran de dies i d'hores del present exercici, a data 10 de desembre de 2008, a fi d'afavorir la conciliació de la vida familiar i laboral.
Si les ajudes corresponents a la totalitat de sol·licituds estimades ascendixen a un import superior al crèdit assignat, es procedirà al corresponent prorrateig entre les distintes entitats locals beneficiàries, d'acord amb la valoració assignada a estes.
Huitena. Comissió de valoració
Es constituirà una comissió de valoració, composta pels membres següents:
El cap o la cap del Servici de Programes de la Direcció General de la Dona i per la Igualtat o persona en qui delegue, que actuarà en qualitat de president/a de la Comissió de Valoració.
El cap o la cap de la secció del Servici de Programes de la Direcció General de la Dona i per la Igualtat o persona en qui delegue, que actuarà en qualitat de secretari o secretària de la Comissió de Valoració.
El cap o la cap de Secció de Coordinació Administrativa de la Direcció General de la Dona i per la Igualtat.
Els coordinadors o coordinarores de les Direcció General de la Dona i per la Igualtat en la seu d'Alacant i Castelló.
Un tècni o tècnica de la Direcció Territorial de Benestar Social de València.
Un tècnic o tècnica de la Sotssecretaria de la Conselleria de Benestar Social.
Novena. Resolució
La Comissió de Valoració establida en la base huitena d'esta ordre elevarà proposta motivada de resolució a la directora general de la Dona i per la Igualtat, atenent als criteris de valoració de la base setena, qui resoldrà per delegació del conseller de Benestar Social prevista en Resolució de 30 de gener de 2001 (DOGV núm. 3.936, de 9 de febrer de 2001), sobre delegació de competències en determinats òrgans de la Conselleria de Benestar Social, modificada per Resolució de 16 de febrer de 2001 (DOGV núm. 3.944, de 21 de febrer de 2001) i per Resolució de 14 de maig de 2002 del mateix òrgan (DOGV núm. 4.252, de 20 de maig de 2002).
El termini màxim per a resoldre i notificar la resolució procedent serà de dos mesos a comptar des de l'acabament del termini de presentació de sol·licituds.
Transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per Llei 4/1999, de 13 de gener, i això sense perjudici de l'obligació legal de resoldre sobre la petició presentada.
Les resolucions es notificaran als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, així mateix i de conformitat amb el que disposa l'article 18 de la Llei 38/2003, de 17 de novembre, General de Subvencions, les subvencions concedides es publicaran en el Diari Oficial de la Comunitat Valenciana.
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
De conformitat amb el que establix l'article 13 de la Llei 38/2003, de 17 de novembre, General de Subvencions, serà motiu de denegació de les ajudes regulades en esta ordre l'incompliment dels requisits per a obtindre la condició de beneficiari o beneficiària de subvencions estipulats en l'apartat 13.2 de l'esmentada llei, entre els quals cal assenyalar particularment el fet de no trobar-se al corrent del pagament d'obligacions pendents en concepte de reintegrament de subvencions procedents de les administracions públiques.
Deu. Justificació i pagament de les ajudes
1. Règim de lliurament de les ajudes
Una vegada resolta la concessió de la subvenció, les entitats locals presentaran davant la Conselleria de Benestar Social els certificats trimestrals de despeses que es regulen en l'apartat 2 de la present base, a fi que es realitzen els lliuraments corresponents a cada un dels certificats trimestrals presentats, sempre que la justificació resulte adequada al que establix l'apartat 2 de la present base.
En el cas que l'entitat local corresponent haja presentat entre la documentació que acompanya la seua sol·licitud inicial, el certificat de les despeses del centre infantil generades en els dos primers trimestres, després de la resolució de concessió de la subvenció, es procedirà al lliurament dels pagaments corresponents a l'esmentada certificat.
La justificació de la totalitat de la despesa anual objecte de la subvenció haurà de realitzar-se amb data màxima el 10 de desembre de 2008.
Donada l'exigència de justificar la despesa objecte de la subvenció en la data màxima establida en el paràgraf anterior, el certificat de les despeses corresponents a l'últim trimestre de l'exercici, només podrà comprendre les despeses generades fins a la data de la seua expedició.
2. Contingut de la documentació justificativa de les ajudes
La justificació de la subvenció concedida es realitzarà per mitjà de la presentació d'un certificat per a cada un dels trimestres de l'exercici, subscrit per la secretaria o intervenció de l'entitat local, en què conste una relació detallada i compressiva de les despeses generades pel funcionament del centre infantil imputables a cada un dels trimestres de l'exercici 2008, i també l'acreditació del depòsit i custòdia dels justificants originals en la intervenció i tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la Conselleria de Benestar Social. En l'esmentat certificat es considerarà com a quantitat justificada l'import de les obligacions reconegudes fins al moment de l'expedició de la certificat.
Preceptivament s'acompanyaran a la documentació justificativa de la totalitat de la despesa anual objecte de subvenció els documents següents:
a) Memòria d'exercici de l'activitat del centre i/o programa subvencionats.
b) Informe de l'alcalde o president de l'entitat local corresponent en què s'especifique que s'han complit tots els requisits i condicions que determinen la concessió de la subvenció.
c) Relació de l'alumnat atés en finalitzar l'any, actualitzant les dades presentades en el model que a este efecte s'adjunta en la sol·licitud.
d) Memòria financera del projecte subvencionat conforme a l'imprés del Ministeri d'Educació, Política Social i Esport document justificatiu dels projectes finançats per mitjà del Conveni de col·laboració entre el Ministeri d'Educació, Política Social i Esport i la Generalitat per al 2008.
Quan les entitats beneficiàries reben ajudes d'altres organismes per a la mateixa finalitat, no podran presentar justificants relatius a despeses ja justificades a càrrec de convocatòries dels esmentats organismes públics o privats, nacionals o internacionals.
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, i també la derivada de qualsevol relació amb tercers, sent els titulars d'estos els que respondran amb caràcter exclusiu.
La concessió d'una subvenció a l'empara d'esta ordre no comportarà cap obligació per part de la Conselleria de Benestar Social respecte a les subvencions d'exercicis posteriors.
Onze. Obligacions de les entitats beneficiàries
Les entitats subvencionades hauran de complir les obligacions següents:
1. Comunicar fefaentment, tan prompte com es conega la concessió de la subvenció sol·licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos amb el mateix objecte de subvenció. L'obtenció concurrent de les esmentades aportacions econòmiques, podrà donar lloc a la modificació de la resolució de concessió i la minoració de l'ajuda prevista en les presents bases.
2. No alterar la finalitat per a la qual se sol·liciten les ajudes.
3. No minorar el pressupost que l'entitat sol·licitant ha designat a este fi.
4. Justificar la totalitat de la despesa objecte de la subvenció concedida com a data màxima el 10 de desembre de 2008.
5. Sotmetre's al control financer de la Intervenció General de la Generalitat, i també del Tribunal de Comptes.
En tot moment la Conselleria de Benestar Social, a través de la Direcció General de la Dona i per la Igualtat, podrà demanar la informació necessària per a elaborar informes de seguiment.
Dotze. Minoració o desistiment sense efectes de les ajudes concedides
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost de l'activitat que s'ha de desenvolupar per l'entitat beneficiària, podrà donar lloc a la minoració de la subvenció concedida.
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de presentació de la justificació de l'actuació i de les despeses en les dates assenyalades, i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà, en tot cas, el dret de l'interessat o interessada a l'audiència.
El termini màxim per a resoldre i notificar la resolució expressa serà de sis mesos des del moment que s'incoe l'expedient de revocació o minoració i, si és el cas, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no de la prescripció de les accions. Les quantitats que cal reintegrar tindran la consideració d'ingressos de dret públic a l'efecte del procediment aplicable per a la cobrança.